#  **DATGANIAD YSGRIFENEDIG**

# **GAN**

# **LYWODRAETH CYMRU**

|  |  |
| --- | --- |
| **TEITL**  | **Cyhoeddi Adroddiad Blynyddol Cymraeg 2050 ar gyfer 2023-24** |
| **DYDDIAD**  | **28 Tachwedd 2024** |
| **GAN**  | **Mark Drakeford AS, Ysgrifennydd y Cabinet dros Gyllid a’r Gymraeg** |

Heddiw, rwy’n falch o gyhoeddi [*Adroddiad Blynyddol Cymraeg 2050 ar gyfer 2023-24*](https://www.llyw.cymru/strategaeth-y-gymraeg-adroddiad-blynyddol-2023-i-2024).

O dan Adran 78 o Ddeddf Llywodraeth Cymru, gofynnir i Weinidogion Cymru fabwysiadu Strategaeth Iaith Gymraeg ac, yn dilyn pob blwyddyn ariannol, gyhoeddi adroddiad ar sut y cafodd y strategaeth ei rhoi ar waith yn ystod y flwyddyn ariannol dan sylw.

Mae’r adroddiad blynyddol hwn yn rhoi’r wybodaeth ddiweddaraf am y cynnydd a wnaed gan Lywodraeth Cymru a nifer o’n partneriaid yn ystod blwyddyn ariannol 2023-24 wrth weithredu strategaeth *Cymraeg 2050*. Mae’r adroddiad yn adolygu’r camau a gymerwyd mewn ymateb i *Raglen Waith Cymraeg 2050 ar gyfer 2021-2026*, yn ogystal â’n *Rhaglen Lywodraethu*.

Mae’r adroddiad yn cyfeirio at ein hymdrechion yn ystod blwyddyn ariannol 2023-24 i gyflawni’r ddau brif darged:

* Cynyddu nifer y siaradwyr Cymraeg i 1 miliwn erbyn 2050.
* Cynyddu canran y boblogaeth sy’n siarad Cymraeg yn ddyddiol ac sy’n gallu siarad mwy nag ychydig eiriau o’r Gymraeg o 10% (yn 2013-15) i o leiaf 20% erbyn 2050.

Caiff yr adroddiad ei strwythuro o amgylch tair thema strategaeth *Cymraeg 2050*:

1. Cynyddu’r niferoedd sy’n gallu siarad Cymraeg.
2. Cynyddu’r defnydd o’r Gymraeg.
3. Creu amodau ffafriol – seilwaith a chyd-destun.

O ystyried natur gynhwysfawr yr adroddiad hwn, fy mwriad y flwyddyn nesaf fydd cyhoeddi dogfen â mwy o ffocws, gan dynnu sylw at y newidiadau sydd wedi digwydd dros y deuddeg mis ers adroddiad 2023-24.

Mae’n bwysig bod y flwyddyn adrodd hon, fel bob amser, yn cael ei hystyried fel rhan o lwybr hirdymor ym maes polisi iaith Gymraeg. Rydym felly wedi cynnig sesiwn friffio dechnegol i Aelodau’r Senedd a oedd yn dymuno bod yn rhan o drafodaeth ehangach am y data a’r tueddiadau yn y maes. Gyda’n gilydd, gallwn osod sylfaen gadarn i’r Gymraeg ar gyfer y dyfodol ac edrychaf ymlaen at barhau i gydweithio ân partneriaid yng Nghymru a thu hwnt gyda’r gwaith pwysig hwn.